หุ้นยุโรปปิดบวก ราคาน้ำมันพุ่งหนุนหุ้นพลังงาน
ตลาดหุ้นยุโรปปิดบวกเมื่อคืนนี้ (27 ม.ค.) เนื่องจากหุ้นกลุ่มพลังงานดีดตัวขึ้น หลังจากราคาน้ำมันยังคงปรับตัวขึ้นอย่างต่อเนื่อง แม้มีรายงานว่า สต็อกน้ำมันดิบของสหรัฐเพิ่มขึ้นมากกว่าที่คาดการณ์ไว้ก็ตาม
28 ม.ค. 2559

สำนักข่าวอินโฟเควสท์รายงานว่า ดัชนี Stoxx Europe 600 ปรับขึ้น 0.3% ปิด (27 ม.ค.) ที่ 340.24 จุด, ดัชนี CAC-40 ตลาดหุ้นฝรั่งเศสปิดที่ 4,380.36 จุด เพิ่มขึ้น 23.55 จุด หรือ +0.54%, ดัชนี DAX ตลาดหุ้นเยอรมันปิดที่ 9,880.82 จุด เพิ่มขึ้น 58.07 จุด หรือ +0.59% และดัชนี FTSE 100 ตลาดหุ้นลอนดอนปิดที่ 5,990.37 จุด เพิ่มขึ้น 78.91 จุด หรือ +1.33%
ตลาดหุ้นนิวยอร์กได้รับแรงหนุนจากราคาน้ำมันที่ยังคงปรับตัวขึ้น แม้สำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบของสหรัฐเพิ่มขึ้นมากเกินคาดในสัปดาห์ที่แล้ว ทั้งนี้ การฟื้นตัวขึ้นของราคาน้ำมันช่วยหนุนหุ้นกลุ่มพลังงานปรับบตัวขึ้นด้วย นำโดยหุ้นรอยัล ดัทช์ เชลล์ พุ่งขึ้น 2.9% หุ้นบีจี กรุ๊ป ปรับขึ้น 3.5%
หุ้นเออาร์เอ็ม โฮลดิงส์ ซึ่งเป็นผู้ออกแบบเทคโนโลยีที่ใช้สำหรับสมาร์ทโฟน ร่วงลง 1.9% หลังจากแอปเปิลออกแถลงการณ์คาดการณ์ว่า รายได้ในไตรมาสแรกปีนี้จะปรับตัวลงเป็นครั้งแรกนับตั้งแต่ปี 2003 เนื่องจากความต้องการ iPhone ซึ่งมีส่วนสำคัญต่อยอดขายของบริษัทได้เข้าสู่ภาวะอิ่มตัว และการแข็งค่าของสกุลเงินดอลลาร์ส่งผลให้สินค้าของแอปเปิลมีราคาแพงขึ้น